ΓΡΑΠΤΗ ΕΡΩΤΗΣΗ E-1218/97 υποβολή: Annemarie Kuhn (PSE) και Ursula Schleicher (PPE) προς την Επιτροπή (7 Απριλίου 1997)

Θέμα: Μείωση των εκπομπών CO2

40% περίπου των ετησίων εκπομπών CO2 στη Γερμανία προέρχονται από τη θέρμανση κτηρίων. Το ποσοστό αυτό θα μπορούσε να μειωθεί σημαντικά αν μειώνονταν οι ανάγκες σε θέρμανση, πράγμα για το οποίο θα απαιτούνταν βελτιώσεις στη θερμομόνωση των ήδη υπαρχόντων κτηρίων και αυστηρότερες νομοθετικές διατάξεις για την ανέγερση νέων κτηρίων. Βάσει των ανωτέρω τίθενται τα ακόλουθα ερωτήματα:

1. Υπάρχουν στα κράτη μέλη της ΕΕ διατάξεις για τη θερμομόνωση των νέων κτηρίων; Εάν ναι, σε ποιά κράτη μέλη και τί ορίζουν αυτές οι διατάξεις;

2. Υπάρχουν στα κράτη μέλη της ΕΕ διατάξεις σχετικά με τους μηχανισμούς βελτίωσης της θερμομόνωσης παλαιών κτηρίων; Εάν ναι, σε ποιά από τα κράτη μέλη και με ποιούς ακριβώς στόχους;

3. Στόχος της ΕΕ είναι να σταθεροποιηθούν οι εκπομπές CO2 έως το έτος 2000 στα επίπεδα που βρισκόταν το 1990. Για την επίτευξη του στόχου αυτού δεν θα ήταν σκόπιμο να υπάρξουν ευρωπαϊκές διατάξεις για τη θερμομόνωση, στις οποίες θα λαμβάνονται υπόψη οι διάφορες κλιματικές συνθήκες; Έχει σκεφθεί ποτέ η Επιτροπή αυτή τη δυνατότητα και θα ήταν διατεθειμένη να λάβει σχετικά μέτρα;

Απάντηση του κ. Παπουτσή εξ ονόματος της Επιτροπής (11 Ιουνίου 1997)

Η Επιτροπή συμμερίζεται τη διατυπωθείσα άποψη σχετικά με την ανάγκη προώθησης της θερμομόνωσης. Πρέπει ωστόσο να υπογραμμιστεί ότι ο προβληματισμός σχετικά με τα ζητήματα της θερμομόνωσης των νέων και των υφιστάμενων κτηρίων ανήκει στην αρμοδιότητα των κρατών μελών. Το ίδιο ισχύει και για την επιλογή των μέσων που πρέπει να υλοποιηθούν προκειμένου να τηρηθούν οι δεσμεύσεις των κρατών μελών σε θέματα μείωσης των εκπομπών CO2.

Παρά ταύτα, υφίστανται ορισμένες σχετικές διατάξεις σε κοινοτικό επίπεδο:

1. Στην οδηγία 93/76/ΕΟΚ του Συμβουλίου για περιορισμό των εκπομπών διοξειδίου του άνθρακα με τη βελτίωση της ενεργειακής απόδοσης ((JO n L 237 du 22.9.1993. )), ζητείται από τα κράτη μέλη να «καταρτίσουν και εφαρμόσουν προγράμματα για την αποτελεσματική θερμομόνωση των νέων κτηρίων, με μακροπρόθεσμες προοπτικές, σύμφωνα με πρότυπα που θα καθορίσουν λαμβάνοντας υπόψη τις κλιματικές συνθήκες ή περιοχές καθώς και τη χρήση για την οποία προορίζεται το συγκεκριμένο κτήριο». Όλα τα κράτη μέλη έχουν θεσπίσει σήμερα προδιαγραφές σχετικά με τις ενεργειακές επιδόσεις των νέων κτηρίων. Με τις προδιαγραφές αυτές γενικά ορίζονται σαφώς τα επίπεδα μόνωσης που πρέπει να τηρούνται αλλά επιτρέπεται επίσης να λαμβάνονται υπόψη άλλοι παράγοντες όπως η απόδοση της εγκατάστασης θέρμανσης, η αξιοποίηση των εσωτερικών κερδών ή η συνεισφορά της παθητικής ηλιακής ενέργειας. Η Επιτροπή θα υποβάλει προσεχώς έκθεση σχετικά με την εφαρμογή της οδηγίας 93/76/ΕΟΚ.

2. Η θέσπιση κανονιστικού πλαισίου σχετικά με τη βελτίωση της μόνωσης των παλαιών κτηρίων προσκρούει στο γεγονός ότι παρόμοιο εγχείρημα θα αποβεί ελάχιστα αποδοτικό εάν δεν συνδυάζεται με άλλους στόχους. Επίσης, τα περισσότερα κράτη μέλη έχουν θεσπίσει κανονισμούς που προβλέπουν ορισμένα επίπεδα μόνωσης όταν διεξάγονται σημαντικές εργασίες ανακαίνισης.

3. Η οδηγία 93/76/ΕΟΚ προβλέπει να λαμβάνονται υπόψη οι κλιματικές διαφορές κατά τη θέσπιση απαιτήσεων θερμομόνωσης από τα κράτη μέλη.

Η Επιτροπή βρίσκεται σε διαδικασία προβληματισμού σχετικά με συμπληρωματικά μέτρα που πρέπει να προτείνει για τη μείωση των εκπομπών CO2 στο πλαίσιο του προβληματισμού της για την καταπολέμηση της αλλαγής του κλίματος.